Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2004/C 98/08)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ ( ) ΠΓΕ (x)

Αριθμός φακέλου που δίδεται από το κράτος μέλος: 114

1. Αρμόδια υπηρεσία του κράτους μέλους: Ονομασία: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación - Ministerio de Agricultura, Pesca y Alimentación de España

Διεύθυνση: Paseo Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10

2. Αιτών όμιλος 2.1. Ονομασία: Asoc. Promotora Pro-Denominación Específica "Mantecadas de Astorga" (Σύλλογος για την Προβολή της Ονομασίας Προέλευσης "Mantecadas de Astorga")

2.2. Διεύθυνση: C/ Mesón, 18, E-24700 Astorga (León)

Τηλ. (34) 987 60 24 23

2.3. Σύνθεση: Παραγωγοί/μεταποιητές (x) Άλλοι ( )

3. Τύπος του προϊόντος: Κλάση 2.4: Προϊόντα αρτοποιίας, ζαχαροπλαστικής, μπισκοτοποιίας

4. Περιγραφή της συγγραφής υποχρεώσεων (Σύνοψη των όρων του άρθρου 4 παραπομπή 2)

4.1. Ονομασία: "Mantecadas de Astorga"

4.2. Περιγραφή: Η "Mantecada de Astorga" είναι ένα προϊόν ζαχαροπλαστικής που παρασκευάζεται με το ψήσιμο στο φούρνο μιας χτυπητής ζύμης αποτελούμενης από ελαφρύ σιτάλευρο, αυγά κότας, βούτυρο από γάλα αγελάδας, χοιρινό λίπος και ζάχαρη, με τα ακόλουθα χαρακτηριστικά:

Μορφολογικά χαρακτηριστικά:

Το κέικ (mantecada) θα παρουσιάζεται μέσα στη φόρμα του (cajilla), κατασκευασμένη από χαρτί kraft, η οποία θα σχηματίζει ένα ανοικτό τετράγωνο κουτάκι με πλευρά περίπου 5,5 εκατοστών και ύψος 2 εκατοστών, έχοντας τις πλευρές του διπλωμένες κατά μήκος και τις γωνίες στριφογυριστές στο σημείο όπου οι δίπλες επικαλύπτονται. Η ζύμη θα εμφανίζεται φουσκωμένη μέχρι 1,5 περίπου εκατοστό πάνω από τη θήκη, σε στρογγυλή μορφή χωρίς ποτέ να σχηματίζει αιχμή, υπερβαίνοντας τα άνω άκρα της θήκης, και μάλιστα στάζοντας ώστε να σχηματίσει το "δάκρυ του κέικ", το οποίο μπορεί να είναι φρυγανισμένο, ποτέ όμως καμένο. Ο πάτος της φόρμας πρέπει να είναι ελαφρώς φρυγανισμένος, χωρίς ωστόσο να είναι καμένος. Το βάρος, μαζί με τη φόρμα, θα κυμαίνεται μεταξύ 25 και 30 γραμμαρίων.

Οργανοληπτικά χαρακτηριστικά:

Η επιφάνεια της επικάλυψης θα είναι στερεή, ροδισμένη και καμπύλη, με κόκκους ζάχαρης στο κέντρο της. Το κέικ πρέπει να βγαίνει εύκολα από τη φόρμα του, αν και είναι δυνατό να παραμένουν κολλημένες ελαφρώς καμένες ψίχες, και δεν πρέπει να φαίνεται λιπαρό. Το εσωτερικό της ζύμης θα είναι απαλό και αφράτο, με ομοιόμορφα κατανεμημένες μικρές κυψελίδες. Το χρώμα της ψίχας θα είναι κίτρινο, λόγω του βουτύρου και των αυγών που χρησιμοποιούνται ως συστατικά. Η γεύση πρέπει να είναι σαφέστατα γλυκιά, ενώ θα διακρίνονται η γεύση και το άρωμα του βουτύρου και του αυγού. Κατά το μάσημα, πρέπει να γίνεται αντιληπτή η ζάχαρη της επιφάνειας.

Τα λιπαρά συστατικά του κέικ θα αφήνουν στο στόμα μία αίσθηση υγρασίας, η οποία ενισχύεται από την αφράτη υφή του προϊόντος. Η ψίχα θα είναι μαλακή και θα λιώνει στον ουρανίσκο.

Φυσικοχημικά χαρακτηριστικά:

- Βαθμός υγρασίας: ελάχιστος 15 % και μέγιστος 19 %

- Πρωτεΐνες: ελάχιστη περιεκτικότητα 6 %

- Λιπαρά: ελάχιστο 20 % και μέγιστο 27 %

- Υδατάνθρακες (γλυκόζη): ελάχιστη περιεκτικότητα 45 %

- Τέφρα: μέγιστο 1,70 %

- Υδάτινη δραστικότητα (aw): ελάχιστη 0,8 και μέγιστη 0,9

- Υφή (σύμφωνα με το Texture Expert Program): ελάχιστο 1000 gr. και μέγιστο 1600 gr.

Συντήρηση: ημερομηνία λήξης ύστερα από 60 ημέρες για τα κέικ που παρασκευάζονται από 1η Οκτωβρίου μέχρι 31η Μαρτίου, και ύστερα από 45 ημέρες για εκείνα που παρασκευάζονται από 1η Απριλίου μέχρι 30ή Σεπτεμβρίου.

4.3. Γεωγραφική περιοχή: Η ζώνη παρασκευής και συσκευασίας των κέικ βουτύρου που καλύπτονται από την Προστατευόμενη Γεωγραφική Ένδειξη "Mantecadas de Astorga" αποτελείται από τους ακόλουθους δήμους της επαρχίας της Λεόν: Astorga, Brazuelo, San Justo de la Vega και Valderrey.

4.4. Απόδειξη προέλευσης: Τα στοιχεία που αποδεικνύουν ότι τα κέικ προέρχονται από τη συγκεκριμένη ζώνη είναι οι διαδικασίες ελέγχου και πιστοποίησης.

Καθήκοντα εποπτείας και ελέγχου, προκειμένου να εξακριβωθεί ότι η μέθοδος παρασκευής και η ποιότητα των "Mantecadas de Astorga" ανταποκρίνονται στις καθορισθείσες προδιαγραφές, θα ασκεί το Ρυθμιστικό Συμβούλιο μέσω της Επιτροπής Πιστοποίησης, η οποία θα είναι ο αρμόδιος φορέας σύμφωνα με το πρότυπο UNE-EN 45011. Θα διαθέτει μία ομάδα γευσιγνωσίας επιφορτισμένη με την οργανοληπτική εξέταση των κέικ βουτύρου.

Οι εργασίες παρασκευής και συσκευασίας των κέικ θα πραγματοποιούνται αποκλειστικά σε μονάδες παραγωγής καταχωρισμένες στο Μητρώο Εργαστηρίων Ζαχαροπλαστικής. Τα εργαστήρια θα υποβάλλονται σε αρχική αξιολόγηση τη στιγμή της καταχώρησής τους και, στη συνέχεια, σε αξιολογήσεις ανά τακτά χρονικά διαστήματα, προκειμένου να διατηρείται η εγγραφή τους στο μητρώο του Ρυθμιστικού Συμβουλίου.

Τα κέικ βουτύρου πρέπει να παρασκευάζονται σύμφωνα με τη μέθοδο που περιγράφεται στην παράγραφο 4.5. Μόνον τα κέικ που θα έχουν υποβληθεί σε όλα τα στάδια της διαδικασίας ελέγχου θα μπορούν να διατίθενται στην αγορά, συνοδευόμενα από εγγύηση προέλευσης που πιστοποιείται από τη σήμανση του Ρυθμιστικού Συμβουλίου. Ο αριθμός ετικετών ή οπίσθιων ετικετών που θα παραδίδει το Ρυθμιστικό Συμβούλιο στα καταχωρισμένα εργαστήρια θα συναρτάται από τις ποσότητες κέικ βουτύρου που αυτά θα παρασκευάζουν, σύμφωνα με τη συγγραφή υποχρεώσεων. Το Ρυθμιστικό Συμβούλιο θα διενεργεί ελέγχους σχετικούς με τη μέθοδο παρασκευής και τις χρησιμοποιούμενες πρώτες ύλες, καθώς και μέσω της επανεξέτασης των δικαιολογητικών εγγράφων, του ελέγχου των αποθεμάτων, της δειγματοληψίας και δοκιμών του προϊόντος. Όταν το Ρυθμιστικό Συμβούλιο διαπιστώνει περιπτώσεις μη συμμόρφωσης, θα εφαρμόζει το καθεστώς κυρώσεων που προβλέπεται στον Κανονισμό του.

4.5. Μέθοδος παραγωγής: Για την παρασκευή των κέικ βουτύρου θα χρησιμοποιούνται αποκλειστικά ελαφρύ σιτάλευρο, αυγά κότας, βούτυρο από γάλα αγελάδας, χοιρινό λίπος και κοινή ζάχαρη.

Οι αναλογίες κατά βάρος και τα χαρακτηριστικά των βασικών συστατικών θα είναι τα ακόλουθα:

- Μαλακό σιτάλευρο: από 28 % έως 31 %. Θα παράγεται από το είδος Triticum aestivum και θα παρουσιάζει τα ακόλουθα εξτανσιογραφικά χαρακτηριστικά, προσδιοριζόμενα με εξτανσιογράφο Chopin: Δύναμη (W) μεταξύ 100 και 140 erg και λόγος P/L (προσκολλητικότητα/επεκτασιμότητα) μεταξύ 0,28 και 0,40.

- Λιπαρές ουσίες: από 21 % έως 25 %. Οι μοναδικές επιτρεπόμενες λιπαρές ουσίες είναι το βούτυρο από γάλα αγελάδας και το χοιρινό λίπος. Η αναλογία χοιρινού λίπους δεν θα υπερβαίνει το 20 % των συνολικών λιπαρών ουσιών.

- Αυγά: από 21 % έως 25 %. Θα είναι αυγά κότας, υπό μορφή αυγών με τσόφλι ή παστεριωμένων αυγών.

- Ζάχαρη: από 17 έως 23 %. Θα είναι σακχαρόζη σε μορφή λεπτόκοκκης λευκής ζάχαρης.

Θα επιτρέπεται η χρήση των ακόλουθων εγκεκριμένων προσθέτων υλών:

- Γλυκαντικά: Επιτρέπεται η προσθήκη γλυκαντικών υλών υπό μορφή πολυαλκοολών ή μονοσακχαριτών, σε ποσότητες που δεν υπερβαίνουν το 3 % του συνόλου της ζάχαρης.

- Προωστικά μέσα: από 0,5 έως 1,2 %. Τα επιτρεπόμενα προωστικά μέσα θα είναι ένα μίγμα παραγόντων αεριοποίησης (ανθρακικά και διττανθρακικά άλατα νατρίου ή ασβεστίου) και ρυθμιστών οξύτητας που υποβοηθούν την παραγωγή αερίων.

- Γαλακτωματοποιητές: από 0,7 έως 1,2 %. Οι χρησιμοποιούμενοι γαλακτωματοποιητές θα είναι μονο- και διγλυκερίδια, προπυλενογλυκόλη ή εστέρες προπυλενογλυκόλης. Δεν επιτρέπονται οι γαλακτωματοποιητές με προσθήκη χρωστικής ουσίας.

- Συντηρητική ουσία: Επιτρέπεται η προσθήκη σορβικού καλίου σε μέγιστη ποσότητα 0,5 g/Kg.

Για την παρασκευή των κέικ βουτύρου θα πραγματοποιούνται αποκλειστικά οι ακόλουθες διεργασίες, με την εξής σειρά:

- Διόγκωση της λιπαρής ουσίας. Προς τον σκοπό αυτό, οι λιπαρές ουσίες θα χτυπιούνται μέχρις ότου σχηματισθεί κρέμα. Δεν είναι αναγκαίο να καρυκεύεται η λιπαρή ουσία. Σε περίπτωση που η συγκεκριμένη διεργασία καθυστερεί υπερβολικά την παραγωγή, το χτύπημα της λιπαρής ουσίας θα μπορεί να γίνεται την προηγούμενη ημέρα. Στην προκειμένη περίπτωση, το λίπος θα ανακατεύεται απαλά πριν από τη χρήση του.

- Χτύπημα των αυγών και της ζάχαρης. Τα αυγά θα χτυπιούνται στη μέγιστη ταχύτητα μαζί με τη ζάχαρη ή τις γλυκαντικές ύλες, επί πέντε έως δέκα λεπτά, μέχρις ότου ο όγκος τους αυξηθεί κατά περίπου 3 φορές. Προς τον σκοπό αυτό, θα χρησιμοποιούνται οι ράβδοι του μίξερ για τον αερισμό του μίγματος ώστε να γίνει πιο αφράτο.

- Προετοιμασία του μίγματος. Το κοσκινισμένο αλεύρι θα προστίθεται αργά στο γαλάκτωμα αυγών και θα ανακατεύεται με τη ράβδο, το αγκίστρι ή το φτυάρι του μίξερ, σε αργή ή μεσαία ταχύτητα.

- Προσθήκη του λίπους. Στο τελευταίο στάδιο της ανάδευσης, θα προστίθεται η λιπαρή ουσία που προετοιμάσθηκε προηγουμένως, με αργό ανακάτεμα επί 1,5 έως 4 λεπτά.

- Κατανομή σε δόσεις και τοποθέτηση σε ταψί. Αφού ολοκληρωθεί το χτύπημα, το μίγμα θα χύνεται στη δοσομετρική συσκευή, η οποία θα είναι έτσι ρυθμισμένη ώστε οι ποσότητες ζύμης που θα πέφτουν σε κάθε φόρμα να κυμαίνονται μεταξύ 29 και 37 γραμμαρίων. Η τοποθέτηση σε ταψί θα γίνεται μαζί με τις φόρμες, σε διάταξη τετραγωνισμένη ή δικτυωτή που να μην αφήνει τις θήκες να κουνιούνται. Οι φόρμες των κέικ θα έχουν κατασκευασθεί εκ των προτέρων, με τη χρήση χαρτιού τετράγωνου σχήματος και με μήκος πλευράς μεταξύ 8,5 και 10,5 εκατοστών.

- Προσθήκη της κρυσταλλικής ζάχαρης. Μετά την τοποθέτηση στο ταψί, θα πασπαλίζονται τα κέικ με μικρή ποσότητα κρυσταλλικής ζάχαρης, φροντίζοντας ώστε αυτή να κατανέμεται ομοιόμορφα στην κεντρική περιοχή του κέικ.

- Ψήσιμο στο φούρνο. Το ψήσιμο θα πραγματοποιείται σε θερμοκρασία μεταξύ 190 °C και 280 °C, επί 14 ή 15 λεπτά σε φούρνο με θάλαμο και επί 17 έως 20 λεπτά σε φούρνο με κυκλοφορία αέρα. Στη διάρκεια του ψησίματος, θα κρατείται η πόρτα κλειστή τουλάχιστον κατά τα δύο τρίτα του χρόνου ψησίματος, και ανοικτή ή μισάνοιχτη κατά την τελευταία φάση, προκειμένου να πάρουν τα κέικ το κατάλληλο χρώμα. Αφού βγουν από το φούρνο, τα κέικ αφήνονται να κρυώσουν επί τουλάχιστον μία ώρα.

- Συσκευασία. Η συσκευασία των προϊόντων θα γίνεται στους χώρους της ίδιας της καταχωρισμένης μονάδας παραγωγής, σε χαρτοκιβώτια ή ξύλινα κιβώτια στα οποία θα έχει προηγουμένως τοποθετηθεί πλαστική σακούλα. Τα κιβώτια θα σφραγίζονται μέσω διαφορετικών συστημάτων, με πιο διαδεδομένο το σφίξιμο με λουρίδες, και στη συνέχεια θα επισημαίνονται με ετικέτες σύμφωνα με την ισχύουσα νομοθεσία.

4.6. Δεσμός Ιστορικός

Πιθανολογείται ότι η προέλευση της συνταγής του κέικ βουτύρου έχει να κάνει με τον Juan de la Mata, "ζαχαροπλάστη της Αυλής, καταγόμενο από την τοποθεσία Matalavilla, στο δημοτικό διαμέρισμα Sil de Arriba, των Ορέων και Βασιλείου του Λεόν και της Επισκοπής του Οβιέδο", όπως αφηγείται ο Antonio Martín στο βιβλίο του με τίτλο "Arte de Repostería" ("Η Τέχνη του Ζαχαροπλάστη"), που εκδόθηκε το 1747 στη Μαδρίτη. Το 1992 κυκλοφόρησε η τελευταία έκδοση του βιβλίου από την Editorial La Olmeda, εκδοτικό οίκο του Μπούργκος.

Στο Ενοριακό Αρχείο της Astorga αναφέρονται οι Mantecadas de Astorga, στην κατάσταση λογαριασμών του 1805, ως χριστουγεννιάτικο γλύκισμα παρασκευασμένο από τους ζαχαροπλάστες Máximo Matheo και Francisco Calbo.

Υπάρχουν πολλές αναφορές που τοποθετούν την προέλευση του γλυκίσματος στη Μονή Sancti Spiritus της Astorga, από συνταγή που εκτελούσε μια μοναχή, η οποία εγκατέλειψε τη μοναστική κοινότητα και διέδωσε το γλύκισμα στο κοινό. Σύμφωνα με κάποιες εκδοχές, η μοναχή που δημιούργησε το γλύκισμα θα μπορούσε να είναι η María Josefa Gonzáles Prieto, που παντρεύτηκε στις 9 Νοεμβρίου 1851 με τον Tomás Rubio.

Ο Don Balbino Cortés y Morales, στο "Diccionario Doméstico. Tesoro de las familias o Repertorio Universal de Conocimientos útiles" ("Λεξικό του Σπιτιού. Θησαυρός των Οικογενειών και Παγκόσμιο Ευρετήριο Χρήσιμων Πληροφοριών"), που εκδόθηκε το 1876, παραθέτει μια συνταγή Mantecadas de Astorga, αναφέροντάς τα ως φημισμένο γλύκισμα.

Επίσης, ο Κατάλογος Bailly-Bailliere του 1891, στη σελίδα 1495, όπου κάνει μνεία στην πόλη της Astorga, ήδη αναφέρει την ονομασία 12 εργαστηρίων που παράγουν mantecadas.

Ο Κατάλογος Riera του 1901 αναφέρει στη σελίδα 1167 ότι στην Astorga λειτουργούν 11 εργαστήρια παραγωγής mantecadas. Ο νέος Κατάλογος Bailly-Bailliere, που εκδόθηκε το 1916, αναφέρει στη σελίδα 3179 την ονομασία 9 παρασκευαστών mantecadas στην Astorga, παρεμβάλλοντας μάλιστα τη διαφημιστική αγγελία ενός εξ αυτών. Αναφέρει κατά λέξη ότι η Astorga "είναι φημισμένη για τα εργαστήρια παραγωγής σοκολάτας και κέικ βουτύρου (mantecadas)".

Σύμφωνα με στοιχεία του Εμπορικού Επιμελητηρίου της πόλης, το 1930 οι σιδηρόδρομοι (F.C. Norte y Oeste) μετέφεραν 188710 χιλιόγραμμα mantecadas της Astorga.

Ανθρώπινοι παράγοντες

Οι "Mantecadas de Astorga" είναι ένα τυπικό γλύκισμα, το οποίο παρασκευάζεται και συσκευάζεται στην Astorga, τοπωνύμιο που προσδίδει την ονομασία του στο προϊόν. Μεγάλο μέρος πωλείται στην ίδια την πόλη στους περαστικούς τουρίστες ως τυπικό προϊόν. Μέχρι και σήμερα το προϊόν παρασκευάζεται σύμφωνα με την παραδοσιακή συνταγή και παρουσιάζεται στις χαρακτηριστικές χειροποίητες φόρμες, που υπήρξαν αιτία για την εμφάνιση του επαγγέλματος των "cajilleras" (γυναίκες της πόλης που αναλαμβάνουν να διπλώσουν τις φόρμες με τον χαρακτηριστικό τρόπο).

Μέθοδος παρασκευής

Η χρησιμοποίηση βουτύρου από γάλα αγελάδας συνιστά το σημαντικότερο γεγονός που διαφοροποιεί τη μέθοδο παρασκευής και τη σύνθεση των mantecadas, και αποτελεί ακριβώς τη λεπτομέρεια που κάνει τη διαφορά με άλλα κέικ, μπισκότα και "madeleines".

Έχει επίσης σημασία η ποιοτική σύνθεση των συστατικών, ανάλογα με το αν είναι πλουσιότερη σε αυγά και βούτυρο αγελάδας, καθώς και το "συν" κάθε παραγωγού, δηλαδή η συγκεκριμένη σύνθεση και μέθοδο παρασκευής που κάθε ζαχαροπλάστης κληρονόμησε από την προηγούμενη γενεά μέχρι τις μέρες μας.

Τέλος, χαρακτηριστικό στοιχείο είναι η τοποθέτηση της ζύμης σε πολύ ειδικούς περιέκτες, οι οποίοι είναι χειροποίητοι και λέγονται "cajillas", και το γεγονός ότι το ψήσιμο γίνεται σε όχι πολύ υψηλή θερμοκρασία, φροντίζοντας να στάξει το δάκρυ.

4.7. Δομή του ελέγχου Ονομασία: Consejo Regulador de la I.G.P. "Mantecadas de Astorga" (Ρυθμιστικό Συμβούλιο της ΠΓΕ "Mantecadas de Astorga")

Διεύθυνση: C/ Padres Redentoristas 26

E-24700 Astorga (León)

Τηλ. (34) 987 61 82 62

Το Ρυθμιστικό Συμβούλιο της Προστατευόμενης Γεωγραφικής Ένδειξης "Mantecadas de Astorga" λειτουργεί σύμφωνα με το πρότυπο UNE-EN 45011: "Γενικές προϋποθέσεις που πρέπει να πληρούν οι φορείς πιστοποίησης προϊόντων", έκδοση 1998.

4.8. Επισήμανση: Οι συσκευασίες που περιέχουν προστατευόμενα κέικ βουτύρου πρέπει να φέρουν σε εμφανές σημείο την ένδειξη "Indicación Geográfica Protegida Mantecadas de Astorga", καθώς και το λογότυπο του Ρυθμιστικού Συμβουλίου.

Οι οπίσθιες ετικέτες, που αποτελούν το σήμα συμμόρφωσης της γεωγραφικής ένδειξης, θα έχουν μορφή απαραβίαστης αυτοκόλλητης ετικέτας, στις οποίες θα εμφανίζεται το λογότυπο του Ρυθμιστικού Συμβουλίου. Θα τοποθετούνται κατά τρόπο ώστε να μην επικαλύπτουν τη σήμανση που θεσπίζεται από τη γενική νομοθεσία και από το Εγχειρίδιο Ποιότητας. Οι οπίσθιες ετικέτες θα αναγνωρίζονται μέσω αλφαριθμητικής κλείδας και θα εγκρίνονται από το Ρυθμιστικό Συμβούλιο.

Το Ρυθμιστικό Συμβούλιο θα μπορεί να τυπώνει ετικέτες ή συσκευασίες που, εκτός από το λογότυπο και την αρίθμηση της Προστατευόμενης Γεωγραφικής Ένδειξης, θα περιλαμβάνουν και τη σήμανση της καταχωρισμένης επιχείρησης. Δικαίωμα χρήσης του σήματος συμμόρφωσης της Προστατευόμενης Γεωγραφικής Ένδειξης έχουν αποκλειστικά οι υπεύθυνοι εργαστηρίων καταχωρισμένων για την αποκλειστική διάθεση των προστατευόμενων κέικ βουτύρου στην αγορά.

4.9. Εθνικές απαιτήσεις - Νόμος 25/1970 της 2ας Δεκεμβρίου για το καθεστώς της αμπέλου, των οίνων και των οινοπνευματωδών ποτών.

- Διάταγμα 835/1972 της 23ης Μαρτίου, κανονισμός εφαρμογής του Νόμου 25/1970.

- Κανονιστικό Διάταγμα της 25ης Ιανουαρίου 1994 για την αντιστοιχία της ισπανικής νομοθεσίας με τον κανονισμό (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό Διάταγμα 1643/1999 της 22ας Οκτωβρίου για τον καθορισμό της διαδικασίας διεκπεραίωσης των αιτήσεων καταχώρησης των Προστατευόμενων Ονομασιών Προέλευσης και των Προστατευόμενων Γεωγραφικών Ενδείξεων στο κοινοτικό μητρώο.

Αριθ. ΕΚ: ES/00311/20.8.2003.

Ημερομηνία παραλαβής του πλήρους φακέλου: 8 Οκτωβρίου 2003.